《方时敏倅浚归浙江待次送行》
宋代·张守

嶷嶷玄英孙，闻风自鄞川。朅来苕霅间，王事亦复联。

相遇一倾盖，论交即忘年。开口见城府，落笔生云烟。

寻春五亭岸，钓月双溪船。杯行各酣适，箕踞忘拘牵。

放辞发奇伟，搜句穷镵镌。我时怯欲降，退壁常自坚。

俯首试外台，一矢双雕连。联镳仲与季，三秀来差肩。

群隽为辟易，拱手不敢前。折箠破大敌，未足烦戈鋋。

风低忽垂翅，信命付诸天。公飞东阳舄，我访兰亭贤。

双鱼数流问，五马方荐延。摄事古山阴，晤语复粲然。

禅心扣空寂，蔬饭捐荤膻。一洗尽玷缺，皎皎尺璧圆。

继从甘陵游，假道仍周旋。飘零我蓬转，渠敢自意全。

邂逅凤凰阙，公亦仍迍邅。宦学旧辈行，金狨覆文鞯。

以及后来秀，青云各联翩。公方驾别车，去即三山巅。

俟期下吴越，寄迹无一廛。尚及秋风残，饱脍鲈鱼鲜。

我陋不足数，生理亦可怜。尔来犯不韪，策足英俊躔。

文羞白羽扇，中岂青铜钱。家风故不恶，蹇步徒加鞭。

迷途得蹭蹬，奄奄如寒蝉。别公起归思，端欲驱其先。

经营一囊粟，攀附嗟无缘。擿耳听知音，拂拭朱丝弦。

一札行亦驰，两桨定复还。阔步白玉堂，一挥笔如椽。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。